KPDNHEP laksana skim harga maksimum
PUTRAJAYA: Kementerian
Perdagangan Dalam Negeri dan Hal Ehwal Pengguna (KPDNHEP) akan melaksanakan
Skim Harga Maksimum bagi membendung kenaikan harga barang keperluan sepanjang
Perintah Kawalan Pergerakan fasa ketiga, kata Menteri Kanan (Kluster
Keselamatan) Datuk Seri Ismail Sabri Yaakob. Beliau
berkata langkah berkenaan diambil bagi mengelak mana-mana pihak mengambil
kesempatan dengan menaikan harga barang keperluan. “Mungkin
ada peniaga yang tidak bertanggungjawab dan mengambil kesempatan menaikkan
harga, oleh itu, keputusan mesyuarat hari ini, KPDNHEP akan
melaksanakan Skim Harga Maksimum. “Biasanya
Skim Kawalan Harga atau Skim Harga Maksimum hanya dilaksana sewaktu musim
perayaan, tetapi kita telah putuskan tadi tak perlu tunggu musim perayaan,
masuk saja PKP (fasa) 3 Skim Harga Maksimum mesti dilaksanakan, senarai
produk tersebut akan diumumkan KPDNHEP,” katanya. Ismail Sabri
yang juga Menteri Pertahanan berkata demikian pada sidang media selepas
mesyuarat khas menteri-menteri berkenaan pelaksanaan PKP di sini, semalam.  Dalam perkembangan yang sama Ismail
Sabri berkata KPDNHEP menjalankan pemeriksaan khas terhadap barangan keperluan
harian di seluruh negara bagi menentukan tahap adanya 25 jenis barangan
yang menjadi pilihan utama pengguna di pasaran. Jelasnya, setakat semalam pemantauan
khas telah dilaksanakan melalui 1,205 pemeriksaan melibatkan para peniaga di
peringkat peruncit, pemborong dan pengilang. “Daripada pemeriksaan di premis
runcit, hampir semua barangan keperluan asas berada pada tahap stabil, di mana
kedudukan adanya bekalan mencukupi termasuk bekalan topeng muka dan
sanitiser,” katanya. Beliau berkata KPDNHEP juga menerima
sejumlah 8,145 aduan dan pertanyaan berkaitan bekalan dan harga dari 18 Mac
sehingga 11 April melalui empat saluran utama iaitu WhatsApp (4,140) Sistem
E-Aduan (1,766) talian Hotline (1,631) dan talian melalui Enforcement Command
Center (608). Ismail Sabri berkata Kementerian
Pertanian dan Industri Makanan (MOA) juga memaklumkan bekalan barang
keperluan basah dan kering terutamanya beras adalah lebih
daripada mencukupi. — Bernama 
See author's posts
